夜醉處晦山臺明日和韵
作者：韓淲
朝代：宋

paragraphs: 高臺梅先開，老意爲興起。
何知寒事營，櫪驥志不已。
下視城郭居，萊蕪欠耘鋤。
嘈雜復嘈雜，百年狐兔墟。
惄焉如調饑，山阿休采薇。
怨耶其非邪，且問竹外枝。
仲尼杖何感，能叩原壤脛。
今我其息黥，舉身都是病。
方來二三友，少敢話肝腸。
縱云千日花，難著一夜霜。
南渡誠草草，流落那忍道。
吾人能幾家，向來有諸老。